
Charleston i Sør-Carolina, 1880

En lang rekke med bedrøvelige fanger – kledd i svart og hvitt – beveget seg sakte og besværlig nedover gaten i den stekende solen. De var fillete og barføtte og bundet sammen som farlige dyr, og de tunge jernlenkene rundt anklene deres gnagde hull på huden og fikk dem til å blø. Mennene som voktet dem, gikk ved siden av med tykke stokker i hendene og drev dem fremover med bannord og trusler. Noen av vaktene red foran, og noen bak også.

Mange ferdedes ute i gatene, fortauene var fulle av folk i alle fargenyanser. Klærne var fargerike, og sørstatsaksenten var behagelig å høre på for en fremmed.

Amanda satt ved siden av tjenestepiken Nan, og vognen deres hadde stanset sammen med flere andre vogner for å la fangene passere. Det var uutholdelig varmt, og fuktigheten fikk det til å virke enda varmere. Amos, den trofaste, gamle tjeneren til Amandas tante Lucy, satt høyreist og verdig med tømmene. Det var greit for ham å sitte og vente, men hestene var utålmodige, ivrige etter å fortsette.

Amanda var også utålmodig etter å komme seg videre der hun satt under parasollen. Hun hadde ikke tanke for de stakkars fangene, men konsentrerte seg helt og fullt om sine egne besværligheter. Det eneste som betydde noe for henne, var det faktum at hun skulle hjem til England om bare fem dager.

Nan viftet irritert bort en flue fra kinnet og skjøv kysen litt tilbake og tørket svetten av pannen. – Jeg tåler ikke denne varmen. Takk og pris at vi snart er hjemme i England. Du skal aldri mer få høre meg klage over kulde og regn.

– Jeg hører du sier det, Nan, utbrøt Amanda utålmodig. Det å få komme til Amerika var en helt ny opplevelse for henne, og så langt borte fra farens dominerende tilstedeværelse hadde hun trivdes altfor godt til å ha lyst til å reise hjem igjen så snart. Men omstendighetene ville det annerledes. – Hvorfor måtte tante Lucy dø, nå som livet virket så lovende? Det har blitt helt annerledes enn jeg planla. Jeg har ikke lyktes, Nan.

Til tross for at hun følte seg lite tilpass i varmen, smilte Nan til Amanda. Hun tenkte på hvor pen hun så ut, kjølig og elegant i den blå drakten og den bredbremmede stråhatten som skjulte mesteparten av det dyprøde håret. Men til tross for det søte utseendet var hun sta og selvstendig, opprørsk mot alle forsøk på å bli disiplinert, og svært lidenskapelig. Akkurat som faren. Hun hadde ikke noe av kusinen Charlottes milde natur. Etter Nans mening, og Nan var ti år eldre enn Amanda, måtte hun behandles bestemt. Hun hadde blitt bortskjemt av en far som alltid hadde latt henne få viljen sin.

– Det er ikke din feil. Du kunne jo ikke vite at din tante skulle dø, og at faren din skulle beordre deg hjem igjen.

Amanda visste at faren, som hadde skapt seg en formue gjennom ymse forretningsvirksomheter, ønsket å bevege seg oppover i de høyere kretser i sosieteten, og at hun var nøkkelen til å oppnå det.

– Siden jeg ikke har lyktes i å finne en passende ektemann, kommer han til å gifte meg bort straks jeg setter mine ben på engelsk jord. Han er ivrig etter at jeg skal gifte meg og skaffe ham en arving, og han har en eller annen i tankene. Jeg vet det – en eller annen gammel gubbe med tittel, slik at faren min kan få menge seg med aristokratene med blått blod.

– Slutt å plage deg selv. Hvis det er slik, er jeg sikker på at han har valgt en mann som ikke kommer til å gi deg noen grunn til å klage. Faren din er så glad i deg, og han kommer til å ta hensyn til dine ønsker.

– Faren min er slett ikke slik. Hvis jeg bare kunne finne noen jeg hadde lyst til å gifte meg med, Nan. Tante Lucy gjorde det hun kunne for å skaffe meg en ektemann. Jeg har ikke tall på hvor mange menn hun har paradert foran meg, men jeg kunne ikke tenke meg å tilbringe resten av livet sammen med en eneste av dem. Jeg begynner snart å tro at det er noe i veien med meg.

Nan sukket. Hun hadde hatt denne samtalen med Amanda mange ganger i løpet av de siste ukene, og hun begynte å bli lei. – Da burde du kanskje gifte deg med en mann som er senil, en som ikke ville vare året ut. Faren din ville måtte finne seg i at du sørget et år, og når det året var omme, ville du være tjueen og uavhengig av ham.

Amanda kastet et blikk på tjenestepiken. Hvorfor hadde hun ikke tenkt på det selv? Hun ble sittende og tenke på det Nan hadde sagt, og la derfor ikke merke til vognen som kjørte opp på siden av hennes, før vedkommende som satt i den, snakket til henne.

– Kjæreste miss OʼConnell. Jeg er så glad for å se deg. Det var trist å høre om kjære Lucy. Overraskende også, må jeg si. Jeg beklager at jeg ikke kunne komme i begravelsen, men min ektemann og jeg har vært utenbys og besøkt datteren vår i Wilmington. Hvordan går det med deg?

Amanda snudde seg og så på mrs Hewitt, en eldre, staselig, høybrystet kvinne. En bekjent av tanten, og til tross for at hun var vel geskjeftig, var hun så visst hyggelig og velmenende.

– Takk, bare bra, mrs Hewitt. Tante Lucys bortgang kom så brått på oss. Hun ble veldig syk etter en forkjølelse og kom seg ikke igjen.

– Det var godt at hun hadde deg til å ta seg av henne. Og endelig er hun forent med sin elskede Edward. Du har vel mye å gjøre etter begravelsen?

– Min kusine Charlotte og mannen hennes ble igjen i Magnolia Grove etter begravelsen for å ta seg av alt.

– Og du? Har du tenkt å bli her i Charleston?

– Nei, dessverre. Jeg drar tilbake til England om noen dager, selv om jeg ikke har lyst. Hun kikket bort på fangene, som var kommet nærmere nå. Og hun ble forskrekket over de gustne, ubarberte ansiktene. I tillegg gjorde varmen stanken av den uvaskede kroppen fryktelig.

Mrs Hewitt fulgte blikket hennes og la et lommetørkle foran nesen for å stenge ute stanken fra dem. – Se på dem, de skal til galgen, de fleste av dem. De har sikkert arbeidet på havnen. Det skjedde visst en ulykke da de skulle losse av et skip, noe av lasten falt i sjøen, og man trengte all mulig hjelp for å få den opp igjen. Jeg ser at en av fangene er den forferdelige mannen Claybourne – han i midten – det er han som er ansvarlig for den forferdelige forbrytelsen.

Amanda kastet et blikk på mannen mrs Hewitt hadde pekt ut. Hun skulle ønske fangene kunne bevege seg raskere slik at de kunne komme seg av gårde igjen. Mannen var oppsiktsvekkende. Munnen var som en tynn strek, og han gikk med hodet høyt hevet på storaktig vis. Hun kunne se at klærne hans var av god kvalitet, selv om de var fillete og skitne. Den fillete skjorten skjulte ikke de brede skuldrene og den gylne huden, og det virket ikke som solen plaget ham. Den overveldende maskuliniteten hans talte til kvinnen i henne.

– Hva har han gjort?

Mrs Hewitt snudde seg mot henne mens hun viftet seg. – Husker du ikke det? Det var han som drepte stakkars Carmen Rider.

Amanda husket skandalen som hadde rammet Charleston. Carmen var en tretti år gammel rik enke, en spansk kvinne, som var blitt brutalt drept i sitt hjem to måneder tidligere. Det var tjenestepiken hennes som hadde funnet henne. Rommet var blitt ransaket, og hun hadde dødd av noen stygge sår. Det var tydelig at hun hadde kjempet mot overfallsmannen.

– Jeg var i Savannah sammen med tante Lucy for å besøke svigerinnen hennes da det skjedde, så jeg kjenner ikke til detaljene i denne saken. Dessuten hadde hun hadde det for travelt med å nyte det å bli oppvartet av kavalerer som tilhørte sosieteten i Savannah, til å bry seg om et mord i Charleston. – Hva vet du om mr Claybourne, mrs Hewitt?

– Ikke så mye, bare at han bodde utenfor byen, i ei trehytte i sumpområdene ved elven. Litt av en eneboer, spør du meg. På et tidspunkt tilbrakte han mye tid i Smoky Mountains, sammen med indianerne, der han lærte om hester, sies det. Carmen ansatte ham for å kjøre inn noen av hestene. Hun har ikke manglet beundrere etter at mannen hennes døde, men hun kastet seg skamløst i armene på mr Claybourne og erklærte sin kjærlighet til ham for alle som gadd å høre på. Ut fra det jeg har hørt, var han ikke så opptatt av henne som hun var av ham, men han ble hos henne likevel. Om de hadde et kjærlighetsforhold eller ikke, er det ingen som vet med sikkerhet.

– Det hadde vært bedre for ham om han hadde holdt seg i sumpen sammen med alligatorene, mumlet Amanda. – Det er en Claybourne-familie i England også, aristokrater, så vidt jeg vet.

– Det vet jeg ikke noe om, men han har sikkert ingen forbindelse til dem. Jeg kan ikke tenke meg at en aristokrat ville reise til Amerika for å drive med hester.

– Nei, det er vel lite sannsynlig. Hvorfor tror du han drepte henne?

– De hadde visst kranglet, og han forlot henne dagen før hun ble drept. Da hun ble funnet, gikk man ut fra at han var gjerningsmannen. Broren hennes var sikker på det, selv om han er en skikkelig skurk. De som kjenner mr Claybourne, sier at han er en intelligent mann, og at en slik mann ikke begår en slik handling uten å ha en god grunn. Likevel virket det som alt pekte mot ham. Han ble arrestert og satt i fengsel.

– Var det ingen andre som kunne ha drept henne?

– Man mente at han var den eneste som hadde motiv, og at det hadde skjedd under en krangel. Fordi mannen til Carmen hadde vært en velkjent og aktet advokat her i Charleston, fant juryen ham skyldig, og han ble dømt til henging.

– Og hva hadde mr Claybourne å si til det?

– Han holdt hele tiden fast ved at han ikke hadde vært i nærheten av huset hennes den dagen, og det var mange som trodde at han var uskyldig, men det var ingen som kunne gi ham alibi. Tjenerne vitnet om at det hele tiden hadde vært uenighet mellom Carmen og mr Claybourne, og de sa at en mann som liknet på ham, hadde lukket seg inn i huset og gått inn på rommet til Carmen den kvelden hun ble drept.

Da mr Claybourne gikk forbi vognen, var han nær nok til at Amanda kunne se ansiktet hans bedre. Og hun kunne se at han var tiltrekkende. Haken var bestemt, pannen høy, øyebrynene buede, håret var tykt og mørkebrunt.

Han snudde seg og møtte blikket hennes, som om han merket at hun betraktet ham. Og rent instinktivt visste hun at han var seg like bevisst henne som hun var seg bevisst ham. Hjertet hoppet over et slag da blikkene deres møttes, og hun så ravfargede flammer tennes dypt inne i øynene hans.

Hun kjente blodet strømme raskere i årene, noe hun ikke hadde erfart før på grunn av en mann. Hun var redd for at hvis han så lenger på henne, ville han kunne lese følelsene hennes med det intelligente blikket sitt.

Men så hadde han gått forbi vognen hennes, og Amanda så etter ryggen hans til den forsvant i mengden.

– Når skal han henges? spurte hun mrs Hewitt.

– Om en ukes tid.

Etter å ha sagt farvel til mrs Hewitt, ble Amanda sittende og tenke på hva hun skulle gjøre hele veien tilbake til Magnolia Grove. Det måtte da være mulig å unngå å bli giftet bort til en mann som faren valgte, det måtte være noe hun kunne gjøre. Nans ord dukket opp i tankene igjen – at hun kanskje burde gifte seg med en gammel, senil mann som ikke ville vare året ut.

Nan hadde rett, men i stedet for en gammel mann, kunne hun jo gifte seg med en mann som skulle henges om en uke, en mann som het Claybourne, og som godt kunne stamme fra adelsslekten Claybourne i England. Da kunne hun reise hjem og fortelle faren at hun var enke – hun trengte jo ikke å fortelle hvordan mannen hennes hadde dødd – og han ville bli nødt til å respektere at hun sørget et helt år. Når det året var omme, ville hun være tjueen og uavhengig av ham.

Men tenk om han ikke ville gifte seg med henne? Tenk om han nektet å gifte seg med henne, til tross for at hun kunne tilby ham mat og bekvemmeligheter de siste dagene av livet hans? Hva skulle hun gjøre da?

Jeg skal få ham til å gifte seg med meg, sa hun til seg selv. Jeg skal få ham til å lengte etter å få gifte seg med meg. Sta og bortskjemt som hun var, vant til alltid å få viljen sin, tenkte hun ikke at det fantes noen mulighet for at han likevel ville takke nei.

Men hun var ikke så dum at hun trodde det ville bli lett. Hun måtte tenke nøye gjennom hvordan hun skulle nærme seg ham. Hun måtte få forhindret at mr Quinn fikk vite hva som var på gang, før det var for sent å gjøre noe med det. Han hadde vært ansatt hos faren i mange år, og da hun skulle dra til Amerika, hadde faren insistert på at han skulle være med og passe på henne, og faren hadde gitt ham mandat til å undersøke hvorvidt den mannen hun fant og ville gifte seg med, passet for henne. Hun, som ikke var stort mer enn en jentunge, kunne vel ikke være i stand til å skille en gentleman fra en skurk? Hennes eneste håp var Amos. Amos var en viktig mann på Magnolia Grove, han visste alt som var å vite om folk i Charleston, og hun kunne stole på hans diskresjon.

*

Magnolia Grove lå i utkanten av Charleston, omgitt  av massive eiketrær, dvergpalmer og bøk, som en liten juvel i solskinnet. Det var et stort hus med bueganger, trollhegg og kaskader av bougainvillea. Verandaen gikk langs hele forsiden av huset. Huset lå i en velstelt hage, med statuer i egne blomsterbed. Inne var det romslig og lyst, og møbleringen var enkel og smakfull.

Tantens mann, Edward Cummings, som hadde dødd rett etter borgerkrigen, hadde vært en briljant forretningsmann. Han hadde skapt seg en formue gjennom å handle med rom, sukker, ris og bomull. Fordi han hadde finansiert dem som brøt blokaden under krigen, var han av de få i Charleston som ikke hadde gått konkurs, og han hadde fått beholde det ærverdige byhuset sitt, selv om han var blitt nødt til å selge plantasjen i Cooper River da slavene ble frigitt.

Amanda hadde raskt blitt vant til den daglige rytmen på Magnolia Grove, med alle tjenerne rundt seg. Og hun hadde blitt svært glad i sin tante Lucy i løpet av de tolv månedene hun hadde bodd i Charleston. Det at hun døde, gjorde derfor svært vondt, og hun savnet virkelig tanten. Charlotte, tantens eneste barn, og mannen hennes, Mark, hadde tatt seg av alle formalitetene. Charlotte orket ikke tanken på å selge det gamle familiehjemmet, så hun og ektemannen hadde bestemt seg for å flytte fra Atlanta i Georgia og gjøre Magnolia Grove til sitt permanente hjem.

Da Amanda kom inn, var Charlotte i ferd med å arrangere hvite roser i en glassvase på et rundt bord i rosentre som stod midt i hallen. Hun snudde seg og smilte til Amanda.

– Å, du er hjemme igjen. Hvordan var handleturen?

– Fruktbar, svarte Amanda og pekte på alle pakkene Nan bar på. – Men det var forferdelig varmt. Er det noe jeg kan hjelpe til med? spurte hun idet hun tok av seg kysen. Hun overlot til Nan å bære pakkene opp på rommet.

– Takk, men jeg er straks ferdig, svarte Charlotte og tok et skritt tilbake for å beundre verket sitt. – Disse rosene var mors favoritter. Hun dyrket dem selv, fikk dem sendt hit fra England.

– Jeg vet det, sa Amanda og tenkte på at tanten hadde vist henne hvordan hun skulle beskjære dem. – Jeg er så lei meg for at hun ikke lenger er blant oss. Huset er ikke det samme uten henne.

– Jeg trøster meg med at hun er sammen med far nå, og at hun er fornøyd. Hun har alltid trodd på himmelen og evig liv, så jeg er ikke i tvil om at det er der hun er. Charlotte rørte ved armen til Amanda. – Mor ble veldig glad i deg, Amanda. Hun var så glad for at du kom og bodde her hos henne.

Charlotte var en liten brunette med rosa kinn, og hun var åtte år eldre enn Amanda. Sorgen gjorde henne bare vakrere, tenkte Amanda. Hun hadde et vennlig ansikt som ikke trengte noe smil for å lyse opp omgivelsene.

– Jeg skulle ønske du ikke måtte dra tilbake til England, sa Charlotte, – men jeg forstår at du er nødt til det. Jeg håper likevel virkelig at du kommer hit igjen.

– Hvis det hadde vært noen andre enn faren min som hadde sagt at jeg måtte dra hjem, ville jeg ikke ha dratt, og jeg er så glad for at dere har bestemt dere for å bo her. Det ville ikke ha føltes riktig å skille seg av med dette vakre, gamle huset, det ville vært galt at fremmede skulle flytte inn her. Hva med Mark? Kommer han til å savne Atlanta?

– Han gleder seg til å flytte hit og er allerede på utkikk etter lokaler å ha advokatfirmaet sitt i. Han er født i Charleston, og han har alltid ønsket å flytte tilbake hit.

– Det forstår jeg godt. Jeg har blitt forferdelig glad i denne byen selv.

– Men du savner faren din.

– Jeg gjør selvfølgelig det. Jeg er veldig glad i ham, og jeg er veldig stolt av alt han har fått til i livet. Det er ikke mange menn som har klart det samme uten hjelp fra andre. Jeg skulle imidlertid ønske at han ikke ville legge et så sterkt press på meg når det gjelder ekteskap. Hvorfor tror alle menn at enhver kvinnes mål er å bli gift?

– Når du kommer tilbake til England, blir han kanskje så glad for å ha deg tilbake at det ikke vil være så viktig for ham lenger.

– Å nei, Charlotte. Han har bestemt seg når det gjelder det å gifte meg bort. Og han begynner å bli utålmodig. Han kommer til å anstrenge seg for å finne en mann til meg til jeg kommer hjem.

– Det kunne ha vært helt annerledes, sa Charlotte. – Da mor introduserte deg i sosieteten i Sør-Carolina, ble du straks populær, og du fikk mange ekteskapstilbud.

Det stemte, samme hvor Amanda hadde vist seg, hadde hun alltid blitt ballets dronning. Impulsiv, vittig og intelligent – og med en appetitt på livet som helt tok pusten fra Charlotte – hadde Amanda vært populær blant alle, og med de rosa kinnene og det fyldige, dyprøde håret glitret hun som en juvel mot hvit silke. Men populariteten hennes skyldtes ikke bare at hun var vakker og klok, eller det faktum at hun var arvingen til en stor formue; den skyldtes også at hun holdt så mye av seg selv skjult at det ikke var noen som virkelig ble kjent med henne. Hun hadde en slags stolt aura rundt seg som advarte en mann mot å komme for nær. På den måten hadde hun en slags gåtefullhet rundt seg som alle ble nysgjerrige på.

– Hvis du hadde valgt en av dem, og den formidable mr Quinn hadde godkjent ham, ville han ha måttet vende tilbake til England alene.

Amanda sukket og bøyde seg over bordet og luktet på rosene. – Det er min egen feil, jeg er klar over det. De fleste mennene var både sjarmerende og underholdende, men det var ingen av dem jeg fikk noen sterke følelser for. Det var ingen av dem jeg kunne tenke meg å tilbringe resten av livet med. Dessuten kjenner jeg den egentlige grunnen til at de er interessert i meg. De blir trukket mot duften av makt og penger. Etter en liten pause fortsatte hun: – Hvis jeg skal være ærlig, tror jeg ikke jeg har lyst til å gifte meg i det hele tatt, for da ville jeg ikke kunne gjøre alt det morsomme jeg gjør nå. Jeg har hatt det så vidunderlig her i Charleston. Alle har vært så vennlige og imøtekommende. Jeg har blitt invitert hjem til så mange, i selskaper og på pikniker. Jeg vil ikke at dette skal ta slutt, Charlotte. Hvor er han, forresten? spurte hun, rettet ryggen og kastet et blikk rundt i hallen og ventet halvveis å se vergen sin komme ut fra et av rommene som førte ut i hallen.

– Hvem? Mr Quinn? Jeg har ingen anelse. Han kommer og går som han finner det for godt. Han har vært bemerkelsesverdig stille i det siste, som om han bekymrer seg for et eller annet. Han er litt av et mysterium; har nok mange hemmeligheter. Jeg lurer virkelig på hva han foretar seg mesteparten av tiden. Kom, så setter vi oss ute på verandaen. Det er det eneste stedet der man kan sitte litt i skyggen og prate. Jeg skal få en av tjenerne til å servere oss limonade.

– La meg gjøre det, for det er noe jeg vil snakke med Amos om. Amanda kjente et stikk av dårlig samvittighet for at hun hadde tenkt å føre kusinen bak lyset, men det forsvant straks hun fikk øye på tantens gamle tjener på vei mot stallbygningene. Amos hadde vært en del av familien Cummings i mange år, og stolt og ansvarsbevisst som han var, holdt han kustus med de andre tjenerne. Lucy hadde overlatt mye til ham etter at ektemannen døde, og hun hadde gitt uttrykk for at hun stolte fullt og fast på ham.

Da Amanda kom til Magnolia Grove, hadde Amos straks falt for hennes sjarm, og han hadde oppført seg som den mest trofaste tjener overfor henne.

Amos stanset da Amanda ropte på ham, og stod andektig og ventet til hun kom bort til ham.

– Amos, jeg vet at jeg kan stole på deg, og at du er villig til å gjøre hva som helst for meg, sa Amanda.

Amos kastet et mistenksomt blikk på henne, for til tross for at han likte henne godt, hadde han ingen illusjoner når det gjaldt henne. Og når hun henvendte seg til ham slik som nå – med uskyldig blikk og sukkersøt stemme – betydde det at hun pønsket på noe. – Ja, du kan være trygg når det gjelder min lojalitet, miss Amanda.

– Jeg vil ikke at noen andre skal få vite om det jeg har tenkt å spørre deg om. Du forstår det, ikke sant, Amos?

– Jo da, miss. Jeg skal ikke si et ord, svarte han.

Amanda tidde en stund og kastet et blikk rundt seg, før hun tok et skritt nærmere. – Amos, er det vanskelig å få adgang til fengselet?

Han tok et skritt bakover og så forskrekket på henne. – Fengselet? Men hvorfor vil du dit? Ingen anstendig, ung lady burde vise seg der.

– Ikke bry deg om det. Vær så snill, si at du vil hjelpe meg, Amos, ba hun, fast bestemt på å overtale ham.

– Aldri i verden, sa han og ristet på hodet. Men så la han merke til smilet hennes, som ville klart å sjarmere en rev ut av hiet, et smil han visste han ikke var i stand til å motstå. – Jeg har aldri vært der, og ikke tro at du kan få meg til å gjøre som du vil med det smilet ditt.

– Ikke være så slem, Amos, sa hun.

– Hvorfor i alle dager vil du dit? Og har du ikke sagt noe til Charlotte?

– Nei, Charlotte må ikke få vite noe, i hvert fall ikke ennå. Vær så snill, Amos. Det er en mann jeg vil treffe så fort som mulig, helst allerede i morgen. Jeg må treffe ham. Og jeg kan ikke gjøre det alene. Hvis du ikke vil hjelpe meg, må jeg finne en annen. Vær så snill å si at du vil gjøre det, ba hun, og gjorde stemmen tynn og hjelpeløs.

Amos flyttet vekten fra den ene foten til den andre, som en urolig hest. – Hvorfor skal du treffe denne mannen – og jeg håper virkelig det er en gentleman?

– Selvfølgelig er han det, og grunnen til at jeg vil treffe ham, er min egen sak, svarte Amanda, som begynte å miste tålmodigheten. – Nå? Vil du hjelpe meg eller ikke?

– Vel … Ja, miss, men jeg liker det ikke. Jeg vil gjerne ha oversikt over hva du driver med, så ikke be noen andre om å gjøre dette.

Amanda sukket lettet. – Takk og pris. Jeg visste at jeg kunne stole på deg.

– Bare hvis jeg går inn dit sammen med deg. Det fengselet er fylt opp med farlige kjeltringer, og det er ikke noe sted å være alene. Hva vil miss Charlotte si hvis hun får greie på det? Hun kommer til å flå meg levende.

– Men hun kommer ikke til å få greie på det. Du kan kjøre meg dit, men jeg må gå inn alene. Jeg vil ikke at du skal se strengt på meg mens jeg snakker med den gentlemanen jeg vil treffe. Har fangene lov til å motta besøk?

– De fleste.

– Hvis den jeg vil snakke med, ikke har lov til det, er det da mulig å bestikke noen av fangevokterne?

Amos rynket brynene. – En av vokterne heter Hennesey. Selv om han er hard og ondskapsfull, er han også grådig, og penger er som musikk i ørene hans. Men jeg håper ikke det blir nødvendig å bestikke ham.

– Bra. Det var det jeg håpet at du skulle si. Den mannen jeg ønsker å treffe, er mr Claybourne, hesteoppdretteren som er funnet skyldig i å ha tatt livet av Carmen Rider. Da hun merket at Amos skulle til å protestere, fortsatte hun: – Jeg er sikker på at en oppegående fyr som deg klarer å ordne det for meg. Vil du gå og snakke med mr Hennesey og spørre ham om jeg kan få snakke med mr Claybourne alene? Si at han skal bli rikelig belønnet.

Amos likte ikke på noen som helst måte det hun ba ham om å gjøre, men han nikket likevel, for han visste at hun var i stand til å dra til fengselet alene hvis hun bestemte seg for det. – Jeg skal gjøre mitt beste.

– Takk. Og, Amos, ikke et ord, verken til mr Quinn eller min kusine Charlotte. Husk det.

*

Og så var det ordnet. Amos tok kontakt med henne før hun gikk inn til middag, og fortalte at mr Hennesey ventet henne i fengselet neste morgen klokken ti.

*

Neste morgen kunne man ikke se at Amanda nesten ikke hadde sovet, men gått frem og tilbake inne på rommet sitt. Hun hadde alt å vinne og ingenting å tape på å gjennomføre den ville planen hun hadde lagt. Det samme gjaldt mr Claybourne. Hun satte haken bestemt i været, for hun hadde bestemt seg. Takk og pris for at hun ikke var redd.

Hun måtte ta på seg klær slik at mr Claybourne la merke til henne, men likevel klær som ikke vakte altfor mye oppsikt. Til slutt bestemte hun seg for en litt beskjeden, gul silkekjole og hatt med slør som skjulte trekkene hennes. Hun ville forhåpentligvis kunne komme seg ut fra fengselet igjen uten at noen hadde skjønt hvem hun var.

På kjøreturen til byen konsentrerte Amanda seg helt og fullt om møtet med mr Claybourne. Nan trodde de skulle ut på enda en handlerunde, og til tross for at hun ikke likte varmen, var hun fascinert av denne vakre byen.

Husene med sine skyggefulle verandaer med rekkverk i smijern var høye og smale med treskodder foran vinduene. Langs gatene var det asalea og blåregn og skyggefulle trær.

Innbyggerne her var tett knyttet sammen og fast bestemt på å holde på den tradisjonelle levemåten som de hadde hatt før krigen. Tradisjonene deres var en dyrebar arv som ingen kunne ta fra dem. Den indre sirkelen i byen var bare for de opprinnelige innbyggerne, og utlendinger ble holdt utenfor.

Nan ble dratt ut av drømmeriene sine da Amos plutselig stanset vognen i Magazine Street, rett overfor fengselet, og Amanda steg ut. Fengselet var fire etasjer høyt og hadde et to etasjer høyt tårn. Det var en stygg bygning, slik fengsler som regel var. Amanda så bort på Amos, trakk sløret over ansiktet og sa til Nan at hun ikke skulle bli lenge. Nan ble sittende og stirre rystet etter Amanda som gikk inn i den skumle bygningen. Hun skulle faktisk til å reise seg og gå etter henne for å forlange at hun satte seg i vognen igjen, men så snudde Amos seg mot henne og stanset henne med et strengt blikk.

– La det være, miss Nan.

– Hvordan kan jeg det? Ser du ikke hvor hun går?

– Miss Amanda vet hva hun gjør, og det er helt trygt.

– Trygt? Hun har noe på gang. Jeg merker det alltid. Men hva i Herrens navn er det denne gangen?

– Jeg er sikker på at hun vil fortelle deg alt om det senere, miss Nan.

Nan måtte finne seg i å vente, men den ulydige jentungen skulle sannelig få høre det når hun kom tilbake.

Hjertet til Amanda banket hardt da hun henvendte seg i skranken, og like etter dukket mr Hennesey opp. Han var en lite tiltalende person, dårlig kledd og med et slu blikk, et blikk som lyste opp da han fikk se lærpungen hennes.

– Dette er for at du skal tie om dette, mr Hennesey. Ingen må få vite at jeg har vært her. Er det forstått?

Han nikket, tok lærpungen og sa at hun skulle følge med ham. Fangen ventet henne. Med mange nysgjerrige blikk på seg fulgte hun etter mr Hennesey gjennom korridorene, der fangene stod bak dører av jernbarrer og ropte etter henne.

Fangen hadde enecelle, så de kunne snakke sammen alene. Cellen var ganske liten. Rett overfor døren, høyt oppe på veggen, var det et hull som slapp inn litt dagslys og frisk luft. Det var en motbydelig stank der inne, og Amanda måtte ta seg sammen for ikke å ta frem lommetørkleet og holde det foran nesen.

Hun så på fangevokteren. – Jeg ønsker å snakke med mr Claybourne alene.

Hennesey trakk på skuldrene. – Gjør som du vil. Det er ikke vanlig praksis, men du har betalt for det. Jeg står rett utenfor, og jeg kommer til å høre det hvis han finner på noe. Før han gikk ut, kastet han et advarende blikk på fangen. – Du får behandle ladyen med ærbødighet. Hvis ikke blir det verst for deg.

Inne fra skyggene kom det en hånlig latter. – Truslene dine er meningsløse, Hennesey. Har du glemt at jeg bare har ett liv å miste, og at jeg allerede er dømt til døden?

Hennesey gryntet og gikk ut og lukket døren med et smell. Amanda studerte omgivelsene og Christopher Claybourne. Bena hans var bundet sammen med en lenke. Han var akkurat som hun husket ham, bortsett fra at han var nybarbert, og at de mørke øynene studerte henne med et våkent blikk. Klærne hans var skitne og fillete, og det ustelte håret hang løst rundt ansiktet. Men til tross for alt dette kunne hun ikke la være å legge merke hvor sterk personligheten hans var.

Kit, som han ble kalt, hadde blitt fortalt at han ville få besøk, men hadde ikke fått vite noe mer. Han kjente igjen kvinnen straks hun løftet sløret vekk fra ansiktet. Han husket at han hadde sett henne dagen før, husket hvordan hun hadde sett på ham, hadde sett interessen i blikket hennes, men han skjønte ikke hvorfor hun hadde kommet for å besøke ham. Hun så fantastisk ut, som en forgylt statue.

Da hun så på ham, klarte han ikke å løsrive seg fra det sterke blikket. Øynene hennes var olivengrønne og klare. Hun hadde en sunn og frisk skjønnhet som nærmest lyste av selvtillit. Hun hadde en slags varm sensualitet, en sensualitet som var en naturlig del av henne, en sensualitet han ikke kunne unngå å legge merke til.

For Kit, som hadde vært utsultet på kvinnelig skjønnhet så lenge, var det å være alene med henne, en forbudt kvinne, en kvinne som var uoppnåelig for ham, litt av en tortur.

Endelig alene med mr Claybourne, nervepirrende alene, stod Amanda og så på ham i lyset fra den lille vindusgluggen. Med de brede skuldrene og de smale hoftene var det ingen tvil om at han var en viril mann. Han var faktisk den vakreste mannen hun noen gang hadde sett.

Likevel følte hun et visst ubehag. Det kunne skyldes måten han så på henne på, med antydningen til et smil i det smale ansiktet, mens han gransket henne fra topp til tå. Det føltes plutselig som hun hadde spasert rett inn i en forførelsesscene, noe som straks vippet henne av pinnen.

Hun prøvde å snu seg vekk, men blikket hans holdt henne fast. Hun hadde aldri møtt noen som ham, og hun begynte å angre på at hun hadde bedt om å få være alene med ham.

– Ser du alltid på en kvinne på denne måten, sir? spurte hun.

Han smilte og blottet sterke, hvite tenner. – Du må ha meg tilgitt, maʼam. Jeg kunne sikkert finne andre ting å se på, men ikke noe som ville være så behagelig å se på som du. Så mye skjønnhet inne i en fengselscelle er litt av et under for øyne som ikke har sett kvinnelig skjønnhet på så lenge.

Han studerte henne smilende, og Amanda ble fylt av en slags spenning, blandet med nervøsitet. Til hennes store irritasjon ble hun helt rød i kinnene. Maskuliniteten hans gjorde henne urolig. Hun var så veldig bevisst at han stod så nær. Og hun kjente blodet strømme raskere gjennom årene på en måte hun ikke hadde erfart før. Han hadde en altfor sterk virkning på henne.

– Det virker ikke som du har glemt hvordan du skal smigre en kvinne, og jeg er ikke i tvil om at du har brukt den evnen på mange.

– Det har vært noen kvinner på min vei, men jeg lyver ikke når jeg sier at ingen har vært som deg. Hvilken grunn er det til at en kvinne kommer og besøker en mann inne i fengselscellen hans – en kvinne som ser ut som hun skal på ball?

Amanda hevet haken. – Jeg heter Amanda OʼConnell.

– Og jeg heter Christopher Benedict Henry Claybourne, svarte han og bukket, men uten å ta blikket fra ansiktet hennes.

– Jøss, sa hun imponert. – Det var et imponerende langt navn for en fange.

Han gliste. – Faren min har alltid hatt sans for storslagenhet. De fleste kaller meg Kit. Og hva med deg, miss OʼConnell? Er du fra England?

– Ja. Jeg har bodd hos min tante, lady Lucy Cummings, på Magnolia Grove de siste tolv månedene.

– Jeg har hørt om mrs Cummings. Det var få som ikke hadde gjort det, tenkte Kit. Mannen hennes hadde vært en mektig mann i sosieteten i Charleston.

– Hun døde nettopp, og derfor må jeg tilbake til England.

Kit la armene i kors over brystet og så nysgjerrig på henne. – Miss OʼConnell, du må ha meg unnskyldt, men jeg skjønner ikke hvorfor du har oppsøkt meg. Det virker som du har gjort deg mye umak. Og jeg er sikker på at du ikke har kommet hit til fengselet bare for å slå i hjel litt tid.

– Jeg har et forslag til deg.

– Jaså?

Hun møtte blikket hans. – Jeg vil at du skal gifte deg med meg.

